Bård Vegar Solhjell

**Bård Vegar Solhjell** (født 1971) er en norsk organisasjonsperson og tidligere politiker (SV). Fra 2025 er han direktør for Fornybar Norge og styreleder i Fritt Ord. Fra 1. januar 2020 til sommeren 2025 var han direktør i Norad (Direktoratet for utviklingssamarbeid). 

Han var i to perioder statsråd i Jens Stoltenbergs andre regjering, og var stortingsrepresentant for Akershus fra 2009 til 2017. I tiden 2018-2019 var han generalsekretær i stiftelsen WWF Verdens naturfond.

## Bakgrunn

Solhjell ble født i 1971 i Kristiansand og vokste opp i Naustdal i Sogn og Fjordane. Han er utdannet statsviter fra Universitetet i Bergen og Universitetet i Oslo med fagkretsen sosiologi, sammenlignende politikk og idéhistorie.

Han bor i Son i Vestby kommune i Akershus.

## Politikk

### Sosialistisk Venstreparti

Solhjell var nestleder i Sosialistisk Ungdom fra 1992-1994. Deretter ble han politisk rådgiver for SVs stortingsgruppe. Han har vært sentralstyremedlem i SV og var partisekretær i SV fra 2002 til 2005. Han ble valgt til nestleder 25. mars 2007. Valget skjedde under en kampvotering på partiets landsmøte, der Solhjell fikk 114 stemmer og motkandidaten Ingrid Fiskaa 90 stemmer.

Da Kristin Halvorsen høsten 2011 kunngjorde at hun på partiets landsmøte påfølgende vår ville gå av som partileder, var Solhjell en av tre som meldte seg som kandidat til vervet. Han trakk seg etter hvert og overlot kampen om ledervervet til Audun Lysbakken (som ble valgt) og Heikki Holmås.

### Storting og regjering

Ved dannelsen av Stoltenberg-regjeringen i 2005 ble Solhjell statssekretær ved statsministerens kontor, og overtok som kunnskapsminister høsten 2007.

Ved stortingsvalget 2009 ble Solhjell valgt inn fra Akershus. Han trådte like etter ut av regjeringen. På Stortinget var han 2. nestleder i Utenriks- og forsvarskomiteen og parlamentarisk leder for SVs gruppe.

Da Audun Lysbakken våren 2012 trakk seg fra regjeringen, trådte Solhjell igjen inn som statsråd, denne gang som miljøvernminister. Han ble også medlem av Regjeringens underutvalg, sammen med Arbeiderpartiets og Senterpartiets ledere. Solhjell ble dermed SVs reelle lederskikkelse i regjeringen og var formelt statsministerens stedfortreder.

Solhjell ble gjenvalgt til Stortinget ved valget i 2013 og var i denne perioden medlem av Utenriks- og forsvarskomiteen og nestleder i SVs gruppestyre. Fra høsten 2014 var han også medlem av Kontroll- og konstitusjonskomiteen. Han kunngjorde 1. juni 2016 at han ville trekke seg fra politikken og ikke søke gjenvalg i 2017. Han tiltrådte som generalsekretær i norske WWF Verdens Naturfond i mars 2018. Organisasjonen er knyttet til det internasjonale nettverket World Wide Fund for Nature og er organisert som en selvstendig stiftelse.

Fra 2025 er Solhjell styreleder i stiftelsen Fritt Ord. Han er også styremedlem i i fornybarselskapet Hafslund Eco og medlem av hovedprogramkomiteen for Arendalsuka.

### Andre verv

* 2017–2018: Leder i Norsk Musikkråd
* 2015–2018: Medlem i sentralstyret i Norges sjakkforbund
* 2002–2005: Medlem i Kringkastingsrådet
* 2003–2004: Leder SVs Europautvalg
* 2000: Medlem av utredningsutvalget for NOU – 2000 Et nytt forsvar
* 1999–2000: Leder av SVs sikkerhetspolitiske utvalg
* 1993–1995: Medlem av SVs prinsipprogramkomite
* 1992–1993: Rådsmedlem i Nei til EU

## Bibliografi

Høsten 2011 utga Solhjell boka *Solidaritet på ny*, hvor han skisserte sine tanker og visjoner for SVs videre utvikling. Her presenterte han det rødgrønne regjeringssamarbeidet som et langsiktig strategisk prosjekt som burde videreføres uavhengig av valgresultat.

* Solhjell, Bård Vegar: *Solidaritet på ny*. Samlaget, Oslo 2011.
* Solhjell, Bård Vegar: *Sjakk - ei kjærleikshistorie*. Samlaget, 2014.

## Annet

### Sjakk
I 2013 deltok han i panelet som diskuterte sjakk under NRKs sending om sjakk-VM 2013.

## Referanser


## Eksterne lenker
* 
* 
* 
* 
*  Bård Vegar Solhjell - Store norske leksikon
*  SV om Bård Vegar Solhjell
*  Bård Vegar Solhjells blogg